Eugenius, episcopus, servus servorum Dei, dilecto filio priori monasterii S. Symphoriani extra muros Eduenses, per priorem soliti gubernari, salutem et apostolicam benedictionem. Ad audientiam nostram pervenit quod tam dilecti filii abbas et conventus monasterii S. Martini extra muros Eduenses, Ordinis S. Benedicti, quod predecessores eorum qui fuerunt pro tempore, decimas, census, primitias, fructus, redditus, proventus, jura, homagia, legata, servitia, censualia, arreragia, emolumenta, sepulturas, terras, territoria, possessiones, hereditates, domos, ortos, vineas, campos, prata, pascua, nemora, molendina, lacus, stagna, piscinas, acta, litteras, instrumenta publica, autenticas scripturas, testamenta, codicillos, libros, cruces, calices, campanas, lapides, ligna, fustes, trabes, postes, lectos, codices, clamides, pannos laneos et lineos, indumenta ecclesiastica, sanctorum reliquias, domorum ustensilia, vini, frumenti, olei, ordei, leguminum, cupri, stagni, auri et argenti monetati et non monetati, lanarum quantitates, oves, boves, agnos, equos, edulos, pecuniarum summas et quedam alia bona mobilia et immobilia ad dictum monasterium necnon prioratus ab eodem monasterio dependentes spectantia, datis super hec litteris, confectis exinde publicis instrumentis, interpositis juramentis, factis renuntiationibus et penis abjectis, in gravem ipsorum monasterii et prioratuum lesionem nonnullis clericis et laicis, aliquibus eorum ad vitam, quibusdam vero ad nommodicum tempus et aliis perpetuo, ad firmam vel sub censu annuo concesserunt, quorum aliqui dicuntur super hiis confirmationis litteras in forma communi a Sede apostolica impetrasse. Quia vero nostri interest super hoc de opportuno remedio providere, discretioni tue per apostolica scripta mandamus quatenus ea que de bonis ipsorum monasterii et prioratuum per concessiones hujusmodi alienata inveneris illicite vel distracta, non obstantibus litteris, instrumentis, juramentis, renunciationibus, penis et confirmationibus supradictis ad jus et proprietatem eorumdem monasterii et prioratuum legitime revocare procures, contradictores per censuram ecclesiasticam appellatione postposita compescendo. Testes autem qui fuerint nominati, si se gratia, odio vel timore substraxerint, censura simili, appellatione cessante, compellas veritati testimonium perhibere. Datum Rome, apud S. Petrum, anno incarnationis Dominice M. CCCC. XXXI, XV kal. martii, pontificatus nostri anno primo.